I 2021 viste en undersøgelse lavet af Forende Danske Elbilister , at sommerhusområder var på tredjepladsen over steder, elbilisterne ønskede flere ladestandere. Den efterspørgsel var noget, der over sommeren kunne mærkes hos de nordjyske sommerhusudlejnings-firmaer, som også forventer stor efterspørgsel på ladestandere i år. - Om et par måneder går vi ind i en rigtig, rigtig stor sæson. Allerede sidste år oplevede vi, at der mange steder i landet var pres på ladestanderne, og det bliver bare endnu større i år, siger Per Dam, administrerende direktør hos Sol og Strand. Det er især de norske turister, som ofte kommer i elbiler og efterspørger ladestandere, men blandt danske og tyske turister mærke Sol og Strand også en stigende interesse. Flere nye tiltag Sol og Strand har allerede flere udlejningshuse med el-ladestandere, men de opfordrer flere af deres udlejere til at få det, og har derfor sikret en fordelagtig løsning til dem, der ønsker det. - Når folk de søger efter sommerhuse på vores side, er det faktisk en mulighed at vælge el-ladestander som søgekriterie, siger Per Dam. De private standere ved sommerhusene løser dog, ifølge Per Dam, ikke hele problemet: -  El-ladestandere i husene er én ting. Noget andet er jo de lynladestandere, som har en langt større kapacitet. Og de skal ikke installeres ved husene. Det skal enten komme af et samarbejde med kommunerne eller private aktører, siger Per Dam. Se indslaget her: Kommunal strategi om ladestandere I Jammerbugt Kommune, som er en stor turistkommune med byer som Blokhus, har kommunen endnu ikke været med til at opsætte ladestandere i sommerlandet, men det skal der laves om på. Kommunen har nemlig lavet en strategi for opsætning af ladestandere, og den er helt på bølgelængde med Per Dam, når det kommer til samarbejde. - Første step bliver, at vi tager en dialog med turisterhvervet, så vi finder ud af, hvad behovet er. Vi skal finde ud af, om der er private aktører, der har lyst til at drive det. Ud fra dialogen må vi konkret se, hvor der skal etableres ladestandere henne, siger formanden for Teknik- og Miljøudvalget i Jammerbugt Kommune, Michael Krogsgaard (V). Han håber, at dialogen snart kommer i gang, og at kommunen allerede efter sommeren vil have et overblik over, hvor standerne skal placeres. Ifølge Michael Krogsgaard er det kommunen, der skal drive processen: - Kommunen skal være udfarende på det. Det ligger i vores strategi. Nye private og kommunale ladestandere kan komme til at lægge pres på el-nettet. Derfor mener Michael Krogsgaard, at politikerne bør arbejde på at få udbygget det nordjyske elnet. Når udlejningsfirmaerne allerede oplever stor efterspørgsel, er I så ikke for sent ude? - Man kan altid diskutere, om vi skulle have været hurtigere, men vi er i gang, og vi har lavet en klar strategi. Vi er rigtig godt med i Jammerbugt Kommune, siger Michael Krogsgaard.

Opsummering:
Når sommerferien snart rammer landet, vil turister i lange baner ramme de nordjyske sommerhusområder. Stadig flere af dem vil ankomme i elbiler, og det stiller krav til lademulighederne i området.